Ramaphosa ‘moet plan maak met Ace, Zwane’Die nuwe president van die ANC, Cyril Ramaphosa. (Foto: GCIS) Die DA in die Vrystaat het pres. Cyril Ramaphosa, die nuwe president van die ANC, aangemoedig om op te tree teen die party se nuwe sekretaris-generaal, Ace Magashule, wat van korrupsie beskuldig word wat met die Gupta-familie verband hou. “Ramaphosa, maak ŉ plan met Ace en [Mosebenzi] Zwane [minister van minerale hulpbronne]. Miskien sal ons jou dan glo dat jy ernstig is oor korrupsie. Hulle het so baie gesteel van die armes in die Vrystaat en die land,” het Patricia Kopane, die DA se leier in die Vrystaat, Donderdag gesê tydens ŉ betoging buite die provinsiale regeringskantoor in Bloemfontein. Ramaphosa is ook die adjunkpresident van Suid-Afrika. Pres. Jacob Zuma se regspan het Woensdagaand vertoë by die Nasionale Vervolgingsgesag (NVG) ingedien waarin hy redes aanvoer hoekom hy nie vervolg moet word op honderde aanklagte van onder meer korrupsie teen hom nie. In die afgelope paar weke het oproepe vir Zuma om te bedank, toegeneem. Ramaphosa het egter gesê Zuma se verwydering moet op só manier plaasvind dat dit nie die president verneder nie. “Die waarheid is dat die ANC net praat oor die stryd teen korrupsie, maar niks doen nie. Indien hulle ernstig was oor korrupsie, sou daar baie min comrades as ministers, LUR’e en raadslede oorbly. Terwyl Ramaphosa mooi broodjies bak, word ons mense steeds beroof deur die boosheid van korrupsie,” het Kopane bygevoeg. Magashule, wie se amp as premier van die Vrystaat binnekort verstryk ná sy verkiesing as sekretaris-generaal in Desember, staar verdoemende beskuldigings van korrupsie in die gesig in verband met die Estina-suiwelprojekplaas in Vrede. Die NVG se batebeslagleggingseenheid het verlede maand op die plaas met Gupta-bande toegeslaan in ŉ poging om fondse terug te kry wat na bewering uit die staatskas geplunder is. Miljoene rande van die provinsiale regering is glo deur die suiwelprojek herlei onder die voorwendsel van bemagtiging van plaaslike inwoners as suiwelboere. Zwane was die provinsiale LUR vir landbou toe die Estina-projek afgeskop het. Die Valke het onlangs ook ŉ klopjag op die Vrystaatse premierskantoor en die kantoor van die landboudepartement uitgevoer as deel van die ondersoek. Magashule ontken dat hy enigsins iets verkeerd gedoen het.